«Oktoberbarna» er i vernepliktig alder. Vi bør kalle dem «oktobermenn».

Dagens system med midlertidig opphold er uheldig, det samme er konsekvensene av den. Løsningen er ikke å lage et system som gjør at opphold til slutt innvilges.

13. juli 2018

De mye omtalte «oktoberbarna» er ikke barn; de er blitt menn i vernepliktig alder. Den infantiliserende språkbruken burde være signal nok om at følelsene har løpt avgårde med fornuften, men det er lite å gjøre ved når begrepet først har festet seg.

Oktobermennene er afghanske asylsøkere som kom til Norge under den store migrantbølgen høsten 2015. Ifølge norske myndigheter fylte de 18 år høsten 2017 og mistet derfor beskyttelsen de har hatt som mindreårige. I likhet med alle andre voksne uten beskyttelsesbehov, skulle de altså returneres.